
A nagy túlélő, avagy a hálapénz múltbeli és jelenlegi megítélése

Dolgozatom középpontjában a hálapénz intézménye áll, a kifejezés a legtöbb ember számára ismerősen cseng, hiszen a jelenséggel személyesen vagy családja, barátai elmondása alapján már találkozott. A téma aktualitása vitathatatlan: a magyar lakosság mindennapjainak részévé vált a hálapénz, jelenleg, 2014-ben is meghatározó szerepet tölt be a magyar egészségügyben. Időszerű a kérdés továbbá azért is, mert pár hónappal ezelőtt súlyos zavar alakult ki a hálapénz jogi megítélésének körében. Úgy vélem, a több évtizede fennálló intézmény problémája egyre sürgetőbben kiált mielőbbi megoldásért.
Alapfeltevésem, hogy a hálapénz negatív megítélése és szerepe a magyar egészségügyben az elmúlt tizenöt évben nem változott, ezt a különböző években készült felmérések összehasonlításával támasztom alá. Munkám további részének alapját saját empirikus kutatásom adja, a hálapénz kérdésében releváns szakértőkkel készítettem mélyinterjúkat. Alapfeltevésem továbbá, hogy a hálapénz elleni küzdelem hatékony eszközei sorában nem elegendő a sokak által hangoztatott bérrendezés, valamint a hálapénz minden formájának kriminalizálása. További lépésekre, komplex megoldásra van szükség. Nem utolsósorban pedig azt állítom, hogy a hálapénz meghatározó szerepet játszik a napjainkban is intenzíven zajló orvoselvándorlásban.
A különböző felmérések elemzése nem támasztotta alá teljes mértékben az első feltevésem, mivel az orvosok és a lakosság toleránsnak mutatkoztak a gyakorlattal szemben. Paradox módon, azzal viszont az évek múlásával egyre inkább egyetértettek, hogy a hálapénz korrupció és felismerték, hogy mielőbb rendezni kell a helyzetet. Második hipotézisem a mélyinterjúk tekintetében beigazolódott, a bérrendezésen és a kriminalizáláson túl további lépéseket is sürgősnek jelöltek meg a szakemberek. Megoldási javaslatból több is akadt, ezekre részletesen kitérek munkámban. Harmadik feltevésem részben igazolódott. Kimutatom, hogy az orvosok elvándorlásában ugyan nem játszik központi szerepet a hálapénz intézménye, azonban közvetett tényezőként meghúzódik a háttérben. A vélemények alapján megállapítottam, hogy az egészségügyi dolgozók számára egy transzparens, hálapénz-mentes rendszer vonzóbbá tenné a magyar kórházakat és a hazai munkavállalást.



